**Авыл эшмәкәрләренең X Бөтенроссия җыены резолюциясе**

*Казан. 18 март, 2022 ел.*

Без, Россия Федерациясенең 40 төбәгенең татар авылларыннан килгән кече эшмәкәрлек, фермер хуҗалыклары һәм шәхси хуҗалыклар вәкилләре, Авыл эшмәкәрләренең X Бөтенроссия җыенының пленар утырышында һәм дискуссион мәйданчыкларда яңгыраган чыгышларны тыңлап, авыл эшмәкәрлегенең актуаль мәсьәләләре буенча фикер алышканнан соң, заманча авылны базар шартларына яраклаштыруда эшмәкәрлек хәрәкәтенең мөһимлеген билгеләп үтәбез.

Бүгенге вәзгыятьтә илдәге татар авыллары эшмәкәрләре илебез халкын азык-төлек белән тәэмин итүгә үзләреннән зур өлеш кертәләр. Фермер һәм крестьян хуҗалыклары, эшкәртү предприятиеләре бу авылларда яшәүчеләрнең шактый өлешен эш белән тәэмин итәләр, шул рәвешле төбәкләрнең һәм тулаем илнең социаль-икътисадый тотрыклыгына ярдәм итәләр. Дискуссияләр барышында билгеләп үтелгәнчә, «Россия татар авыллары» Бөтенроссия иҗтимагый оешмасы милли гореф-гадәтләрне, туган телне һәм мәдәниятне саклауга да зур өлеш кертә. Аерым алганда, әлеге оешма авылда эшмәкәрлекне үстерүгә, туган якны өйрәнү буенча гуманитар проектларны тормышка ашыруга, этнокультура һәм фольклор бәйрәмнәрен оештыруга зур игътибар бирә.

Бәян ителгәннәрдән чыгып, X Бөтенроссия татар авыллары эшмәкәрләре җыены түбәндәге тәкъдимнәрне мөһим дип саный:

1. Авыл эшмәкәрләренең Бөтенроссия җыеннарын үткәрү буенча. Бөтендөнья татар конгрессы һәм «Россия татар авыллары» Бөтенроссия иҗтимагый оешмасы эшчәнлеген хупларга.

2. Россия Федерациясе төбәкләрендә эшмәкәрлекне үстерү буенча аеруча үсеш алган авылларның иң яхшы тәҗрибәсен кулланылышка кертергә. Аның нигезендә, татар халкының гореф-гадәтләрен, йолаларын, туган телен саклау буенча заманча этномәдәни проектларны тормышка ашырырга.

3. Яшь эшмәкәрләрне әзерләү һәм укыту максатыннан, татар авылларында авыл эшмәкәрлеге буенча слетлар, конкурслар һәм фестивальләр үткәрергә .

4. Аграр җитештерүнең үсемлекчелек, яшелчәчелек, терлекчелек, умартачылык, балыкчылык һ. б. тармакларында иң яхшы эшмәкәрләрне ачыклау өчен конкурс үткәрергә. Аларның алдынгы тәҗрибәсен илнең барлык татар авылларында кулланырга.

5. Татар авыллары эшмәкәрләренең чираттагы форумын үткәргәндә конкурска йомгак ясарга, «Елның иң яхшы эшмәкәре»дигән истәлек билгесе тапшырып, җиңүчеләрне билгеләргә.

6. Эшмәкәрләрнең иҗтимагый активлыгын арттырырга, мәктәпләр белән хезмәттәшлек итүне хупларга, өлкән сыйныфларда укучыларны авыл эшмәкәрлеге нигезләре белән таныштырып барырга, эшмәкәрлек эшчәнлеген популярлаштыруга ирешергә.

7. Туган якны өйрәнүчеләргә ярдәм итәргә, татар авыллары тарихын өйрәнү, гаилә шәҗәрәләре төзү, материаллар җыю һәм китаплар нәшер итү буенча хәрәкәтне һәрьяклап хупларга.

8. Илебезнең һәр татар авылында халкыбызның Сабантуй бәйрәмен уздыруны торгызырга. Татар иҗтимагый оешмалары һәм авыл администрацияләре белән берлектә әлеге бәйрәмне оештыруда катнашырга.

9. Авыл эшмәкәрләренең игътибарын агротуризм хәрәкәтенә юнәлтергә. Бөтендөнья татар конгрессына эшмәкәрлекнең бу тармагына багышланган бизнес-семинар үткәрергә.

10. Татар авылларының шәхси секторында җитештерелгән продукцияне эшкәртүгә һәм аны сатуга юнәлдерелгән яңа бизнес-проектлар булдырырга.

11. Татар авыллары эшмәкәрләренең экспорт мөмкинлекләрен ачыклау буенча эш алып бару һәм аларга чит ил базарында продукцияләрен сатуда ярдәм күрсәтүне сорап Татарстан авыл хуҗалыгы һәм азык-төлек министрлыгына мөрәҗәгать итәргә.

12. Татар авыллары эшмәкәрләренең продукциясен сату өчен интернет-сәүдә челтәрен булдыру буенча эш алып барырга. Бөтендөнья татар конгрессына авыл эшмәкәрләре продукциясе белән интернет-сәүдә итү мәсьәләләренә багышланган бизнес-семинар уздыруны сорап мөрәҗәгать итәргә.

13. Бөтендөнья татар конгрессына «Бөтенроссия үрнәк татар авылы» конкурсын оештыру тәкъдиме белән мөрәҗәгать итәргә. Җиңүчене бүләкләү тантанасын ел саен үткәрелә торган Авыл эшмәкәрләре Бөтенроссия җыенының пленар утырышында уздырырга.